**Správa zo zahraničnej služobnej cesty – projekt SOWELL**

Záverečná konferencia bola ukončením projektu v rámci EU projekt č. VS/2020/0242 s názvom Služby predprimárnej a dlhodobej starostlivosti na Slovensku a úloha sociálnych partnerov, financovaným Európskou úniou. Uskutočnila sa v Bruseli dňa 7. decembra, 2022 v rámci projektu SOWELL. Odborový zväz školstva zastupovala špecialistka združenia ZŠ Ingrid Kováčová.

Hlavným cieľom projektu bolo preskúmať sektor služieb starostlivosti z perspektívy zamestnaneckých vzťahov ako platformu pre budovanie solidarity a koordinácie trhu práce prostredníctvom inštitúcií sociálneho dialógu. V kontext transformácie sociálnych služieb a starostlivosti išlo o prepojenie dvoch skupín, a to starostlivosť o deti a dlhodobá starostlivosť o starších ľudí.

Špecifické ciele projektu boli zmapovať štruktúru služieb, pracovné podmienky, stratégie sociálnych partnerov, vrátane štátu a zameranie sa na služby v oblasti starostlivosti o deti vo veku 0-5 rokov a služby dlhodobej starostlivosti o starších ľudí.

Z prezentácií partnerov z Nemecka, Dánska, Talianska, Španielska, Holandska, Maďarska ako i Slovenska sa ukázalo, že za posledné desaťročia boli služby starostlivosti ovplyvnené relevantnými trendmi, ktoré mali dopad na poskytovateľov, pracovnú silu, ako aj pracovné podmienky a pracovné vzťahy.

V mnohých európskych krajinách rástol dopyt po sociálnych službách starostlivosti a zároveň narastali aj ťažkosti pri napĺňaní dopytu po zamestnancoch v podmienkach úsporných opatrení. Ukázal sa aj intenzívnejší trend privatizácie služieb a marketizácie a tlak na pracovné vzťahy a pracovné podmienky.

Slovenská republika bola odprezentovaná odborovým zväzom školstva, kde Ingrid Kováčová vystúpila v dopoludňajšom programe konferencie a informovala o činnosti zväzu práve v oblasti predprimárneho vzdelávania, najmä starostlivosti o pedagogických i nepedagogických zamestnancov materských škôl, teda sektora, ktorý sa stará o deti vo veku od troch do šiestich rokov veku. Vyzdvihla najmä skutočnosť, že sociálny partner v SR je povinne pripomienkujúci subjekt, a teda má dobrú pozíciu i vplyv na tvorbu legislatívy. Vyzdvihla i protest, ktorého sa v SR v júni 2022 zúčastnilo viac ako 15 000 ľudí a podarilo sa vyrokovať lepšie finančné ohodnotenie pre pedagogických zamestnancov rezortu školstva.

Konferencia sa ukončila v popoludňajších hodinách, kedy odzneli i informácie o sociálnom dialógu v jednotlivých krajinách. Z uvedených informácií vyplynulo, že podobné problémy v rámci kolektívneho vyjednávania sú i v ostatných zúčastnených krajinách, z ktorých mnohé majú ešte oveľa ťažšie východiskové pozície.

Partneri projektu: Univerzity Milano , Amsterdam, Bremen, Barcelona, Kopenhagen a CELSI; European Federation of Public Service Unions (EPSU), Federation of European Social Employers

Financovanie DG EMPL “Improving expertise in the field of industrial relations”